

**ระเบียบสำนักงานกองทุนน้ำมันเชื้อเพลิง**

**ว่าด้วยการขอรับเงินคืนจากกองทุนน้ำมันเชื้อเพลิง พ.ศ. 2563**

**-------------------------------------------------------------------**

เพื่อให้การปฏิบัติในการขอรับเงินคืนจากกองทุนน้ำมันเชื้อเพลิง เป็นไปอย่างถูกต้องและมีประสิทธิภาพ อาศัยอำนาจตามความในมาตรา 24 (2) และมาตรา 33 แห่งพระราชบัญญัติกองทุนน้ำมันเชื้อเพลิง พ.ศ. 2562 ผู้อำนวยการสำนักงานกองทุนน้ำมันเชื้อเพลิง จึงออกระเบียบไว้ ดังต่อไปนี้

**ข้อ ๑** ระเบียบนี้ เรียกว่า “ระเบียบสำนักงานกองทุนน้ำมันเชื้อเพลิง ว่าด้วยการขอรับเงินคืนจากกองทุนน้ำมันเชื้อเพลิง พ.ศ. 2563”

**ข้อ 2** ระเบียบนี้ให้มีผลใช้บังคับตั้งแต่วันถัดจากวันที่ประกาศเป็นต้นไป

**ข้อ 3** ในระเบียบนี้

“กองทุน” หมายความว่า กองทุนน้ำมันเชื้อเพลิง

“คณะกรรมการ” หมายความว่า คณะกรรมการบริหารกองทุนน้ำมันเชื้อเพลิง

“สำนักงาน” หมายความว่า สำนักงานกองทุนน้ำมันเชื้อเพลิง

“ผู้อำนวยการ” หมายความว่า ผู้อำนวยการสำนักงานกองทุนน้ำมันเชื้อเพลิง

“น้ำมันเชื้อเพลิง” หมายความว่า น้ำมันเบนซิน น้ำมันก๊าด น้ำมันดีเซล น้ำมันเตา น้ำมันที่คล้ายกันหรือน้ำมันสำหรับเครื่องยนต์ที่คล้ายกัน น้ำมันดิบสังเคราะห์ที่ใช้หรืออาจใช้เป็นวัตถุดิบในการกลั่นหรือผลิตเพื่อให้ได้มาซึ่งผลิตภัณฑ์ดังกล่าวข้างต้น และให้หมายความรวมถึงก๊าซปิโตรเลียมเหลว ก๊าซธรรมชาติสำหรับยานยนต์ หรือน้ำมันเชื้อเพลิงที่ได้จากสิ่งอื่นใดตามที่รัฐมนตรีประกาศกำหนด

“โรงกลั่น” หมายความว่า โรงกลั่นน้ำมันเชื้อเพลิง โรงงานอุตสาหกรรมปิโตรเคมีและสารละลาย สถานที่ผลิตและจำหน่ายน้ำมันเชื้อเพลิง และโรงแยกก๊าซธรรมชาติที่ผลิตและจำหน่าย ก๊าซปิโตรเลียมเหลว

 **ข้อ 4** การขอรับเงินคืน กรณีผู้ใดส่งเงินเข้ากองทุนโดยไม่มีหน้าที่ส่งเงินเข้ากองทุน หรือส่งเงินเข้ากองทุนเกินกว่าจำนวนที่มีหน้าที่ต้องส่ง ให้ผู้นั้นมีสิทธิขอรับเงินคืนจากกองทุนได้ โดยยื่นแบบใบขอรับเงินคืน (แบบ สกนช. งค.) พร้อมหลักฐานประกอบตามที่ระบุไว้ในแบบท้ายระเบียบนี้ต่อสำนักงาน

 **ข้อ 5** อัตราเงินส่งเข้ากองทุนและอัตราเงินชดเชยสำหรับน้ำมันเชื้อเพลิงที่ผลิตภายในราชอาณาจักร ให้ใช้อัตรา ณ วันที่นำน้ำมันเชื้อเพลิงออกจากโรงกลั่น ตามที่คณะกรรมการประกาศกำหนด

 **ข้อ 6** การขอรับเงินคืน ตามข้อ 4 ให้ผู้อำนวยการหรือผู้ที่ผู้อำนวยการมอบหมายเป็นผู้มีอำนาจอนุมัติการจ่ายเงินให้แก่ผู้มีสิทธิขอรับเงินคืน โดยเบิกเงินจากบัญชีชื่อ “กองทุนน้ำมันเชื้อเพลิง (ค่าใช้จ่ายกองทุน)”

 **ข้อ 7** การจ่ายเงินคืนให้จ่ายผ่านระบบอิเล็กทรอนิกส์ เว้นแต่กรณีที่มีเหตุขัดข้องหรือมีความจำเป็นเร่งด่วนซึ่งไม่สามารถดำเนินการผ่านระบบอิเล็กทรอนิกส์ได้ ให้จ่ายเป็นเงินสดหรือเช็ค หรือโดยวิธีการอื่นที่คณะกรรมการกำหนด

 **ข้อ 8** หากมีกรณีใดมิได้กำหนดไว้ในระเบียบนี้ หรือในกรณีที่มีปัญหาเกี่ยวกับในการปฏิบัติตามระเบียบนี้ ให้ผู้อำนวยการพิจารณาเพื่อให้ความเห็นชอบหรือวินิจฉัยชี้ขาด และให้ถือว่าคำวินิจฉัยเป็นที่สุด

 ประกาศ ณ วันที่ 24 กันยายน พ.ศ. 2563

 ลงชื่อ..............................................................

 ( นายวิศักดิ์ วัฒนศัพท์ )

 ผู้อำนวยการสำนักงานกองทุนน้ำมันเชื้อเพลิง

 **แบบ สกนช. งค.**

**ใบขอรับเงินคืน**

เลขที่ ........................ เขียนที่ ..............................................

 วันที่ ............ เดือน ............................................ พ.ศ. .................

**เรียน ผู้อำนวยการสำนักงานกองทุนน้ำมันเชื้อเพลิง**

ข้าพเจ้า .......................................................................................... ขอรับเงินคืนจากกองทุนน้ำมันเชื้อเพลิง เนื่องจาก ( ) ได้รับการยกเว้นการส่งเงิน ( ) ได้ส่งเงินไว้เกินกว่าจำนวนที่ต้องนำส่ง ( ) ได้ส่งเงินไว้โดยไม่มีหน้าที่ต้องนำส่ง ตามพระราชบัญญัติกองทุนน้ำมันเชื้อเพลิง พ.ศ. 2562 และตามประกาศคณะกรรมการนโยบายพลังงาน ที่ ................................... ลงวันที่ ........................................... และตามประกาศคณะกรรมการบริหารกองทุนน้ำมันเชื้อเพลิง ที่ ................................... ลงวันที่ ........................................... รวมเป็นเงิน ............................................. บาท (.........................................................................................................................) ตามรายละเอียดแนบ ดังนี้

1. บัญชีสรุปขอรับเงิน ............................................................................. ............... ฉบับ
2. สำเนาแบบรายการภาษีน้ำมันเชื้อเพลิงและสำเนาใบเสร็จ วันที่ ....................................... ............... ฉบับ
3. สำเนาใบส่งเงิน เลขที่ .......................................................... ลงวันที่ ......................................... ............... ฉบับ
4. สำเนาบัญชีสรุปฯ ที่ส่งเงินไว้ ............... ฉบับ
5. สำเนาใบเสร็จรับเงินส่งเข้ากองทุน เลขที่ ................................... ลงวันที่ ............................... ............... ฉบับ
6. อื่นๆ (ระบุ) ...................................................................................................................................... ............... ฉบับ

เสนอมาเพื่อประกอบการพิจารณาด้วยแล้ว

 ข้าพเจ้าขอรับรองว่ารายการดังกล่าวข้างต้นเป็นความจริงทุกประการ

 ..............................................................

 ( ..........................................................)

 ตำแหน่ง ..............................................................